“อนุทิน” ย้ำยึด New Normal ป้องกัน “โควิด” พร้อมโต้ข่าว หักหัวคิว สถานกักกันของรัฐ
"อนุทิน" ย้ำ ปชช.ยึด New Normal ป้องกัน "โควิด" พร้อมโต้ข่าว จนท.สาธารณสุข เอี่ยวหักหัวคิว สถานกักกันของรัฐ
"อนุทิน" ย้ำ ปชช.ยึด New Normal ป้องกัน "โควิด" พร้อมโต้ข่าว จนท.สาธารณสุข เอี่ยวหักหัวคิว สถานกักกันของรัฐ
26 พ.ค. 2563

นายอนุทิน ชาญวีรกูล รองนายกรัฐมนตรี และ รมว.สาธารณสุข (สธ.) กล่าวถึงกรณีมีกระแสข่าวว่านายพิพัฒน์ รัชกิจประการ รมว.ท่องเที่ยวและกีฬา เตรียมเสนอผ่อนคลายด้านการท่องเที่ยวภายในประเทศ ต่อที่ประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019​(โควิด-19)​ หรือ ศบค. ในวันที่ 29 พ.ค.นี้
โดยนายอนุทิน ระบุว่า แม้จะมีการผ่อนคลาย แต่ทุกอย่างจะต้องเน้นเรื่อง New Normal เป็นมาตรการป้องกันโควิด-19 จนกว่าจะมีวัคซีนใช้งาน ซึ่งน่าจะมีข่าวดีขึ้นเรื่อยๆ แต่ขอย้ำว่าต้องไม่ประมาท การ์ดไม่ตก
ส่วนกรณีที่ นพ.อีริค เจฟฟรีย์ โทพอล แพทย์โรคหัวใจชาวอเมริกัน ยกย่องให้ไทยเป็น 1 ใน 5 ประเทศที่ประสบความสำเร็จในการควบคุมการแพร่ระบาดของโควิด-19 นั้น เกิดจากการทุ่มเทของเจ้าหน้าที่สาธารณสุข และประชาชนที่ให้ความร่วมมือ ประกอบกับ ความพร้อมด้านเวชภัณฑ์ที่มีการสำรอง และการดูแลชาวต่างชาติในประเทศไทยเป็นอย่างดี ทำให้ได้รับการสนับสนุนจากมิตรประเทศด้วย ทั้งหมดนี้คือสิ่งที่ทำให้ไทยได้รับคำชื่นชมดังกล่าว
สำหรับกรณีที่มีข่าวว่า มีการเรียกเก็บค่านายหน้าจากผู้ประกอบกิจการที่พักซึ่งรัฐจัดให้เป็นพื้นที่ควบคุมโรค (State Quarantine) หรือพื้นที่ควบคุมโรคแห่งรัฐทางเลือก (Alternative State Quarantine) นั้น นายอนุทิน ยืนยันว่า ไม่มีบุคลากรของกระทรวงสาธารณสุขเข้าไปเกี่ยวข้องกรณีเรียกรับค่าหัวคิวในการจัดหาสถานที่ แต่หากใครมีหลักฐานให้รีบส่งและแจ้งเบาะแสได้ พร้อมดำเนินการอย่างถึงที่สุด